O persoană a murit şi cel puţin trei au fost rănite după ce un fulger a lovit joi seară, un teren de fotbal din nordul Franţei, transmite Agerpres.
Accidentul a avut loc joi seară pe un stadion din Courrieres, o localitate mică situată lângă Lens.
Potrivit poliţiei, persoana decedată este un antrenor de fotbal în vârstă de 33 de ani. El a suferit un stop cardiac şi, în ciuda eforturilor intense, nu a putut fi resuscitat.
La faţa locului au fost prezente efective ale serviciilor de urgenţă în număr mare.
Două persoane au fost transportate la spital în stare gravă, acuzând dureri în partea superioară a corpului. O altă persoană a suferit arsuri la picioare.
Potrivit relatărilor, 33 de persoane au fost martore la fulger. Serviciul francez de meteorologie a emis o avertizare de vreme severă, valabilă joi pentru mai multe zone din Franţa.